ועדת העבודה, הרווחה והבריאות, כנסת 18, פרוטוקול מספר 604, 2012-01-02 12:00

חיים כץ: צהרים טובים, יום שני בשבוע, ז' בטבת, ה-2 בינואר 2012 ואני מתכבד לפתוח את ישיבת ועדת העבודה, הרווחה והבריאות.

חיים כץ: על סדר היום הצעת חוק שירות הציבור (הגבלות לאחר פרישה) (תיקון מס' 4) (הגבלות לאחר פרישה מרשויות אכיפת חוק או איסוף מודיעין), התשע"א-2011, הצעת חוק ממשלתית שבאה לכאן להכנה לקריאה שנייה ושלישית.

חיים כץ: אני מבקש מנציגי הממשלה להסביר את הצעת החוק ולומר מה רוצים ולמה מצפים.

גלי בן-אור: תודה אדוני.

גלי בן-אור: גלי בן-אור, ממונה בכירה במחלקת ייעוץ וחקיקה, משרד המשפטים.

גלי בן-אור: מטרת הצעת החוק שמונחת לפני הוועדה היא לקבוע הגבלות מיוחדות לאחר פרישה שיחולו על פורשים משירות הציבור שמילאו תפקידים בעלי רגישות מיוחדת בגופים שנתונות להם כיום סמכויות אכיפת חוק או איסוף מודיעין כמו למשל משטרת ישראל.

גלי בן-אור: בתוספת השנייה לחוק המוצע מפורטים כל הגופים שהחוק יחול עליהם.

גלי בן-אור: התכליות שעומדות בבסיס ההצעה הן לקבוע הוראות שיבטיחו את טוהר המידות של המשרתים ברשויות אכיפת חוק לאיסוף מודיעין, למנוע העברה של מידע חסוי של מי שכלפיו מפעילה או הפעילה הרשות את הסמכויות שלה ולשמור על ביטחונם האישי של המועסקים ברשות למי שעסקו בה בעבר.

גלי בן-אור: המקור של הצעת החוק הזאת הוא במספר מקרים בהם חוקרים בכירים במשטרת ישראל עברו לעבוד אצל מושאי החקירה שלהם.

חיים כץ: אז זה היה בסדר.

גלי בן-אור: זה לא היה בסדר אבל לא הייתה הוראת חוק מפורשת שאסרה את זה.

גלי בן-אור: לכן נדרשנו לעניין וסברנו שצריך להסדיר את העניין בחקיקה.

גלי בן-אור: פרקליט המדינה בזמנו מינה צוות.

חיים כץ: מכאן נולד החוק?

גלי בן-אור: כן.

גלי בן-אור: בהחלט.

גלי בן-אור: ראינו סוג של פרצה וחשבנו שראוי לסגור אותה.

חיים כץ: המשטרה לא הייתה בסדר.

גלי בן-אור: לא המשטרה אלא גורמים אחרים.

גלי בן-אור: היו שוטרים מסוימים שכשהם פרשו מהמשטרה, עברו לעבוד אצל גורמים שבראייה של המעשה ובניתוח של ההשלכות שעשויות להיות לו ושל הבעיות שעלולות לנבוע ממנו, חשבנו שצריך להסדיר את זה.

גלי בן-אור: כיוון שמדובר עיסוק של בני אדם, אנחנו נדרשים להוראה מפורשת בחקיקה שתבהיר את התחומים ואת המגבלות.

גלי בן-אור: לכן אנחנו כאן.

גלי בן-אור: המשנה ליועץ המשפטי לממשלה מייק בלאס קיים עבודת מטה נרחבת מול משטרת ישראל, המשרד לביטחון פנים וגופים אחרים כדי לבחון את ההיקף של הבעיה ואת ההיקף של המגבלות שצריך להציב.

גלי בן-אור: חשוב לציין שהייתה גם הצעת חוק פרטית של חבר הכנסת אהרונוביץ בתוארו דאז.

חיים כץ: זה לא כולל את אנשי האוצר.

גלי בן-אור: למיטב ידיעתי אנשי האוצר ממונים על הקופה אבל הם לא ממונים על איכפת החוק ואיסוף מודיעין.

חיים כץ: זה רק על המשטרה.

גלי בן-אור: זה לא רק על המשטרה אלא על עוד גופים.

חיים כץ: גופי מודיעין.

חיים כץ: אחר כך נצטרך להרחיב את זה גם על האוצר.

גלי בן-אור: אני אבהיר.

גלי בן-אור: התיקון שמוצע הוא במסגרת חוק שירות הציבור, הגבלות לאחר פרישה, שקובע הסדרים מסוימים לגבי פרישה של עובדי ציבור והוא חל היום על כלל עובדי המדינה ועל עוד גופים נוספים, בכלל זה גם על אנשי האוצר, והוא קובע מגבלות מסוימות - אני מניחה שאדוני מתכוון למגבלה של עד שנה - לעבוד אצל גורם שלגביו אותו אדם יכול היה לקבל החלטה או לתת זכות.

חיים כץ: נכון.

גלי בן-אור: המגבלה הזאת קיימת ואנחנו לא נוגעים בה.

חיים כץ: עד שנה.

גלי בן-אור: כן.

חיים כץ: זה מספיק?

גלי בן-אור: זה מה שהחוק היום קובע.

חיים כץ: זה מספיק?

גלי בן-אור: זה נתון לשיקול דעת של ועדה שבוחנת את זה בנסיבות של כל עניין.

גלי בן-אור: יש מקומות בהם מוצדק אפילו לקבוע תקופת זמן קצרה יותר.

חיים כץ: מה זה ועדה?

חיים כץ: אלה חברי ועדה מקצועיים שעוברים מוועדה לוועדה ועבור זה הם מקבלים משכורת?

חיים כץ: מסמנים להם את המטרות?

חיים כץ: יש הרבה ועדות באוצר בהן יושבים אותם אנשים ומדובר בנושאים רבים.

חיים כץ: פתאום הם מבינים בכל נושא ותמיד התוצאות יוצאות כפי שאומרים להם.

גלי בן-אור: לא, הוועדה עליה אנחנו מדברים היא ועדה לפי חוק שירות הציבור, הגבלות לאחר פרישה, בראשה יושב שופט של בית המשפט.

חיים כץ: הבנתי מה את אומרת.

חיים כץ: אתה רצית לומר משהו?

אפרים ברכה: תת-ניצב אפרים ברכה, ראש חטיבת החקירות במשטרה.

אפרים ברכה: אדוני אמר שהמשטרה לא הייתה בסדר אבל כאן לא מדובר במשטרה.

חיים כץ: שוטרים מהמשטרה.

חיים כץ: חלק, לא כולם.

אפרים ברכה: יש מספר רב של שוטרים, כ-28 אלף שוטרים.

חיים כץ: משכתי את דבריי חזרה.

חיים כץ: לא התבטאתי בסדר.

חיים כץ: חלק מהשוטרים שעבדו במודיעין, פרשו מהמשטרה והלכו לצד השני.

אפרים ברכה: למען הפרוטוקול ולהגינות השוטרים.

חיים כץ: בסדר גמור.

חיים כץ: יש כאן עוד מישהו שרוצה לומר משהו?

גלי בן-אור: ברשותך, אם אני אוכל להמשיך להבהיר.

גלי בן-אור: אני רוצה להציג בפני הוועדה את המודל אותו אנחנו מציעים כאן, לפני שנעבור להקראת החוק.

גלי בן-אור: נעשה צדק.

גלי בן-אור: הייתה הצעת חוק פרטית של חבר הכנסת אהרונוביץ בתוארו דאז שביקש להסדיר את העניין בחקיקה ובעקבות זה אנחנו יושבים כאן היום.

גלי בן-אור: אנחנו מציעים בהצעת החוק לקבוע הגבלות לאחר פרישה למי שפרש משירות הציבור וכיהן בשלוש השנים שקדמו לפרישתו מרשות אכיפת חוק או איסוף מודיעין, בתפקיד שיש לו רגישות מיוחדת, למשל תפקיד במסגרתו הוא נחשף לחומר מודיעיני שהגילוי שלו עלול לשבש חקירות או פעולות אחרות, או תפקיד שכולל סמכויות חקירה, ומוצע לקבוע רשימות של תפקידים שעליהם יחולו המגבלות.

גלי בן-אור: זאת אומרת, זה לא על כלל השוטרים במשטרת ישראל אלא על רשימה של תפקידים שתיקבע.

גלי בן-אור: התפקידים האלה ייקבעו על ידי כל שר שממונה על רשות אכיפת חוק בהתאם להצעת הממונה על אותה רשות ובהסכמה של שר המשפטים.

גלי בן-אור: זאת אומרת, המפכ"ל לצורך העניין יציע רשימה, השר לביטחון פנים בהסכמת שר המשפטים יקבע את הרשימה הזאת בצו.

גלי בן-אור: ההגבלות עליהן אנחנו מדברים הן כלהלן.

גלי בן-אור: פורש כאמור שמילא תפקיד כפי שציינתי קודם והתפקיד שהוא ממלא מנוי ברשימת התפקידים, לא יקבל בתקופה של שלוש שנים, מיום שסיים את התפקיד שמנוי ברשימה, כל זכות - כשאנחנו אומרים זכות, אנחנו מתכוונים למשרה, תפקיד או עבודה בכל דרך שהיא – ממי שהופעלה לגביו סמכות אכיפת החוק על פי דין או איסוף המודיעין על ידי הרשות ממנה פרש וזאת אם היה לו קשר לסמכות האמורה.

גלי בן-אור: לגבי הפעלת סמכות על פי דין אנחנו מתכוונים לסמכות חקירה, לאיסוף מודיעין, להגשת כתב אישום ולכל הדברים שקשורים לזה.

גלי בן-אור: כדי לסבר את האוזן, אנחנו מתכוונים למצב שבו בלש שפרש מהמשטרה לא יהיה רשאי לקבל עבודה מאותו אדם שהוא היה מעורב בחקירה שלו וזאת לגבי תקופה של שלוש שנים מיום סיום התפקיד האחרון אלא אם כן קיבל היתר.

גלי בן-אור: גם כאן אנחנו משאירים את המודל שקיים בחוק שירות הציבור כאשר החוק קובע את המגבלה אבל אפשר לפנות לוועדה להיתרים, להציג בפניה את המידע הרלוונטי ויכול להיות שהוועדה תסבור שבנסיבות הספציפיות של אותו מקרה ניתן לתת היתר.

גלי בן-אור: מעבר לכך, אנחנו מציעים מנגנון לפיו אפשר יהיה לקבוע מגבלות פרטניות על כל פורש וזאת בהתאם לרשות ממנה הוא פרש ובהתאם להקשר הספציפי גם של התפקיד וגם של החקירה.

גלי בן-אור: אנחנו מציעים שבכל רשות אכיפת חוק או איסוף מודיעיני יוסמך עובד מסוים שהתפקיד שלו יהיה הממונה על הגבלות לאחר פרישה באותה רשות והוא זה שיהיה מוסמך להטיל על הפורש הגבלות או איסורים נוספים לפי העניין.

חיים כץ: תחזרי שנית על מה שאמרת כאן.

גלי בן-אור: אנחנו מציעים למנות בכל אחת מן הרשויות האלה, למשל במשטרת ישראל, ממונה על הגבלות לאחר פרישה שכאשר אדם יפרוש, למשל בלש פורש למקום מסוים, חוקר מאגף החקירות, זה יבוא לפני אותו ממונה שיבדוק את העניין ביחד עם המפקדים ויבחן האם יש צורך להטיל מגבלות פרטניות ספציפיות.

חיים כץ: מי ייתן את התקנים לזה?

גלי בן-אור: הצעת החוק מתואמת עם האוצר.

חיים כץ: מי ייתן את התקנים האלה?

גלי בן-אור: אנחנו לא בהכרח מדברים על תקנים חדשים.

גלי בן-אור: אנחנו מדברים על הסמכה.

חיים כץ: זה מקצוע חדש, או שזה ביי פרודקט?

אפרים ברכה: זה בנוסף על התפקיד.

גלי בן-אור: כן.

גלי בן-אור: אנחנו מדברים על הסמכה של עובד קיים שכמובן צריכה להיות לו הכשרה, או צריך להבין את מסגרת התפקיד.

חיים כץ: למה שהמשטרה תשמור על המשטרה?

אליעזר כהנא: לא המשטרה שומרת.

אליעזר כהנא: החוק שומר.

חיים כץ: למה המשטרה תשמור על המשטרה?

אליעזר כהנא: זה האינטרס שלה.

גלי בן-אור: זה האינטרס של המשטרה לשמור על המשטרה.

גלי בן-אור: בדיוק בגלל זה אנחנו נמצאים כאן.

גלי בן-אור: הרי דיברנו על אנשים שפרשו מהמשטרה.

גלי בן-אור: לאחר שהם פרשו מהמשטרה, לכאורה לא הייתה עליהם כל מסגרת של כללים או חוקים.

חיים כץ: אני צריך להחליט לגבי חבר שעבד אתי שלושים שנים.

גלי בן-אור: זה לא יהיה לגבי חבר.

חיים כץ: מה זה לא יהיה לגבי חבר?

חיים כץ: מאיפה את יודעת?

גלי בן-אור: זה לא בהכרח יהיה לגבי חבר.

גלי בן-אור: הרעיון הוא שבכל אחד מהגופים יהיה ממונה אחד.

חיים כץ: למה שלא תמנו אדם הוא שהוא מיועד לעניין הזה והוא יבדוק את כולם?

חיים כץ: כמו שיש נציב שירות המדינה שבודק, תמנו אדם שיבדוק את הכול.

חיים כץ: למה שהמשטרה תשמור על המשטרה?

נועה בן שבת: כל הגורמים השונים?

חיים כץ: כן.

חיים כץ: אחרת אין לזה משמעות.

גלי בן-אור: אדוני, אנחנו דווקא הולכים לכיוון אחר.

גלי בן-אור: דווקא אדוני קודם דיבר על אנשים שעוברים מוועדה לוועדה ומבינים בכל.

גלי בן-אור: אנחנו מדברים כאן על מינוי של גורם מסוים בתוך רשות, אדם שמכיר את הרשות, מכיר את המגבלות ויכול גם להיחשף למידע הרלוונטי.

גלי בן-אור: הרי חלק מהעניין כאן הוא שמדובר במידע רגיש שצריך למנוע את החשיפה שלו.

גלי בן-אור: לכן, כשאתה בא לאותו אדם, אתה מציג בפניו את התמונה ואת הבעיות והוא צריך לקבל החלטה.

גלי בן-אור: מעבר לכך שאם אדוני מדבר על גורם אחד שיהיה אחראי על הכול, אנחנו באמת מדברים על הקמת מנגנון עם עובדים וזאת מורכבות שהיא מעבר להצעה שלנו.

חיים כץ: את נואמת וזה בסדר.

גלי בן-אור: אני לא נואמת.

גלי בן-אור: אני מנסה להסביר לאדוני.

חיים כץ: בעברי עברתי לא מעט משברים ארגוניים.

חיים כץ: במשברים האלה היו כמה אלופי צה"ל.

חיים כץ: דיברתי עם משה פלד זיכרונו לברכה והוא אמר לי שגם אם אני צודק, האנשים עליהם אני מדבר היו אתו במלחמות, היו אתו בקרבות, היו אתו בדם, וגם אם אני צודק, זה לא מעניין אותו.

חיים כץ: אני מצטט מישהו שלא יכול להכחיש, משה פלד.

אליעזר כהנא: עיקר המגבלות שבחוק, הממונה לא קובע אם הן חלות או לא חלות.

חיים כץ: לא, הממונה יקבע אם הצינון יחול עליך או לא.

אליעזר כהנא: זה מה שאני אומר אדוני.

אליעזר כהנא: החוק לא מנוסח כך.

אליעזר כהנא: החוק קובע את התפקידים האלה מראש בתוספת שמפורסמת בתקנות על ידי השר.

חיים כץ: אם כך, למה צריך בן אדם?

אליעזר כהנא: לאותו בן אדם יש כל מיני סמכויות.

חיים כץ: קודם כל תאמר לפרוטוקול את השם ואת התפקיד.

אליעזר כהנא: אלעזר כהנא מהייעוץ המשפטי במשטרה.

אליעזר כהנא: אני אומר שלממונה יש תפקיד בנקודות בהן יש התלבטות, כשיש שאלות, כשצריך להוסיף דברים מיוחדים.

חיים כץ: המשטרה אוהבת את החוק הזה?

אליעזר כהנא: המשטרה יזמה אותו.

חיים כץ: זאת אומרת, אתם לא מתנגדים.

אליעזר כהנא: אנחנו תומכים ואנחנו מעוניינים בו.

אליעזר כהנא: הייתי רוצה להוסיף עוד נקודה.

אליעזר כהנא: כאשר אדם בא ואומר שהוא הולך לעבוד במקום מסוים או אצל בן אדם מסוים, על פניו כל בן אדם במקום אחר יבדוק ויברר אם נוהלה חקירה נגדו אבל יראה שלא נוהל מעולם.

אליעזר כהנא: רק איש מודיעין מתוך הארגון, אדם שיודע שאותו אדם הוא לא ראש הארגון אלא מאחוריו יש מישהו שמפעיל מישהו ומכיר את התמונה, רק הוא יודע טוב מאוד שהבן אדם הזה הוא לא תמים בכלל.

אליעזר כהנא: לא יכול לשבת מישהו במקום אחר ולומר את זה אלא רק אנשי משטרה שזה המקצוע שלהם ושהעניין המרכזי בעבודה שלהם הוא לשמור על המקורות שלהם, על המקצוע ועל החקירה שהם מנהלים כרגע.

אליעזר כהנא: הם יהיו מיינדד למנוע את דליפת המידע הזה.

חיים כץ: אין כאן עניין של קשר חברי?

חיים כץ: אני עובד אתך שלושים שנים, אני יוצא אתך לסמינרים, אני בא אתך לבתי מלון, הילדים בחנוכה הולכים ביחד לפסטיגל כי המשטרה סבסדה לנו את הכרטיסים ואתה תקרע אותי?

חיים כץ: אתה תדאג לכך שלא תהיה לי פרנסה במשך חמש שנים?

גלי בן-אור: הם יכולים לעבוד.

אליעזר כהנא: כמו שאמרתי, רוב הסמכויות לא הממונה מחליט עליהן אלא הן קבועות בחוק.

אליעזר כהנא: שנית, כן, אנחנו מדברים על אנשים, והיו לנו מקרים כאלה, שחצו את הקווים.

אליעזר כהנא: אף אחד לא שומר להם סנטימנטים.

אליעזר כהנא: מבחינתנו הם עברו לצד השני והם מחבלים ביקר לנו, שזה החיים המקצועיים של כולנו.

אליעזר כהנא: זה לא שיש כאן מישהו ששמור לי ואשמור לך אלא אלה אנשים שחצו את הקווים ואת זה צריך למנוע.

חיים כץ: משפט שלמה.

חיים כץ: יקר לכם מול הסנטימנטים.

אליעזר כהנא: המקרים שגרמו לדבר הזה, אין סנטימנטים במקרים האלה.

אליעזר כהנא: אלה דברים שיכולים גם לסכן חיים.

אליעזר כהנא: אם מישהו מכיר את המקורות שהם רלוונטיים בפרשיה מסוימת ועובר לצד השני, זה יכול גם להגיע לסכנת חיים ואת זה צריך למנוע.

גלי בן-אור: כמו שאלעזר פירט, אנחנו מדברים כאן על שתי רמות.

גלי בן-אור: התפקיד שאותו אדם ממלא, זה נקבע לפי המלצה של המפכ"ל, נקבע על ידי השרים, וכאן אין שאלה.

גלי בן-אור: אנחנו מדברים על מגבלות פרטניות ואולי אני אסבר את האוזן.

גלי בן-אור: במגבלות פרטניות למשל אנחנו מדברים על כך שיגידו לאדם שיתקין אפילו אמצעי הגנה מסוימים בביתו כי הוא היה מאוים עת מילא את התפקיד ואנחנו רוצים שזה ימשיך להיות גם לאחר מכן.

גלי בן-אור: כשאנחנו מדברים על מגבלות על עיסוק, אלה מגבלות על עיסוק מול גורם מסוים.

גלי בן-אור: השוק הוא גדול ויש הרבה הצעות.

גלי בן-אור: האדם לא חייב לעבוד דווקא אצל אותו אדם שמשטרת ישראל חושבת שתהיה בעיה אם הוא יעבוד אצלו גם אם הוא עצמו לא היה מודע לכך.

גלי בן-אור: מעבר לזה, אנחנו מציעים בהצעה לקבוע חובת דיווח לגבי פורשים מסוימים מתוך הרשימה, כאלה שכיהנו בתפקידים רגישים במיוחד.

גלי בן-אור: הם יצטרכו לדווח על הצעות שהם קיבלו לאותו ממונה על הגבלות לאחר פרישה בגוף שבו הם שירתו כדי שהוא יבחן האם יש צורך לקבוע מגבלות.

חיים כץ: יש כאן מישהו שמתנגד לחוק?

חיים כץ: בסדר.

חיים כץ: אנחנו נעבור להקראת החוק.

חיים כץ: נקרא סעיף-סעיף ואם יש מישהו שמתנגד לסעיף כלשהו, יאמר.

נועה בן שבת: ההגבלה שמוצעת כאן היא בעצם הגבלה על חופש העיסוק של אותו אדם שפורש ממקום עבודתו.

נועה בן שבת: לכן אנחנו בעצם מחויבים לבחון אותה בזהירות ולראות שהיא לתכלית ראויה, שהיא באמת נעשית בצורה מידתית, שנבחנו האמצעים החלופיים.

נועה בן שבת: אנחנו למשל שאלנו את משרד המשפטים למה אי אפשר להסתפק בעבירות הקיימות בחוק העונשין.

נועה בן שבת: יש היום עבירות על מי שמוסר ידיעה.

נועה בן שבת: הוסבר לנו שהם לא יכולים להגיע למצב ולדעת האם נמסרה ידיעה או לא נמסרה ידיעה והם בעצם רוצים ליצור מנגנון שמפקח על עצם ההתקשרות עם הגורם האחר.

נועה בן שבת: עצם ההתקשרות היא זאת שתביא בסופו של דבר לעבירת הידיעה אבל הם לא יוכלו לשים יד על עבירת הידיעה ולכן הם יצרו את המנגנון הזה שלכשע

נועה בן שבת: צמו אין בו עבירה מאוד חמורה אלא העבירה היא די מינורית.

נועה בן שבת: המנגנון מבטיח את עצם התקינות.

נועה בן שבת: אנחנו עוברים להקראה ונבחן במהלך הדיון את המידתיות.

עמית קנובלר: הצעת חוק שירות הציבור (הגבלות לאחר פרישה) (תיקון מס' 4) (הגבלות לאחר פרישה מרשויות אכיפת חוק או איסוף מודיעין), התשע"ב-2012.

עמית קנובלר: 1.

עמית קנובלר: תיקון סעיף 1 בחוק שירות הציבור (הגבלות לאחר פרישה)], התשכ"ט-1969 (להלן – החוק העיקרי), בסעיף 1 – (1) בהגדרה "שירות הציבור" במקום "בתוספת" יבוא "בתוספת הראשונה".

עמית קנובלר: (2) אחרי ההגדרה "קרוב" יבוא: "מומנה על הגבלות לאחר פרישה ברשות אכיפת חוק או איסוף מודיעין" – מי שהוסמך לכך לפי סעיף 5ד(א).

עמית קנובלר: "רשות אכיפת חוק או איסוף מודיעין" – גוף המנוי בטור א' בתוספת השנייה".

חיים כץ: אם למישהו יש הערה בזמן ההקראה שיאמר שיש לו הערה ואנחנו נעצור.

עמית קנובלר: 2.

עמית קנובלר: הוספת סעיף 5א אחרי סעיף 5 לחוק העיקרי יבוא: "5א הגבלות או איסורים נוספים על פורשים שמילאו תפקידים ברשויות אכיפת חוק או איסוף מודיעין (א) שר הממונה על רשות אכיפת חוק או איסוף מודיעין יקבע, בצו, על פי הצעת ממלא התפקיד המנוי לצד אותה רשות בטור ב' בתוספת השנייה ובהסכמת שר המשפטים, רשימה של תפקידים או משרות באותה רשות אכיפת חוק או איסוף מודיעין (בחוק זה – רשימת תפקידים) שלגביהם יחולו הגבלות או איסורים נוספים בהתאם להוראות לפי סעיף זה.

חיים כץ: מי יאשר את הרשימה?

נועה בן שבת: יש הצעה של אותו בעל תפקיד ומאשר אותה השר האחראי.

חיים כץ: מי מאשר את השרים?

נועה בן שבת: את הרשימה של התפקידים הספציפיים בכל רשות?

חיים כץ: כן.

נועה בן שבת: היית מציע שזה באישור הוועדה?

חיים כץ: ודאי.

חיים כץ: אני לא סומך עליהם.

חיים כץ: הוא יבוא ויסביר.

חיים כץ: באישור ועדת העבודה והרווחה.

נועה בן שבת: תפקידים בתוך הארגון?

נועה בן שבת: תפקידים במשטרה?

חיים כץ: לא תפקידים.

חיים כץ: תפקידים שיחולו עליהם המגבלות.

חיים כץ: מאיפה אני יודע מה הוא יעשה?

חיים כץ: מאיפה אני יודע שהוא בא לכאן לאישור סמים?

חיים כץ: אני דוקטור לסמים?

חיים כץ: הוא בא, הוא מסביר ואנחנו מאשרים לו את הרשימה.

חיים כץ: הוא יגיד איזה תפקידים ויסביר.

חיים כץ: הוא יכול מחר להתנכל למישהו.

גלי בן-אור: מי יתנכל?

חיים כץ: כמו שצריך לאשר ברשימת סמים, בא לכאן לדיון – ואני לא זוכר שלא אישרנו כאן סם כלשהו – בוועדה.

חיים כץ: זה לא השר אלא אלה הפקידים.

חיים כץ: השר לא נכנס לרשימות.

חיים כץ: בשם של השר עושים הפקידים והפקידים בעיקרם הם זוטרים.

חיים כץ: הוא יצרף לרשימה, הוא יוריד מהרשימה.

חיים כץ: יבוא מישהו מהמשטרה לצורך העניין ויגיד לפקיד האוצר להוסיף ופקיד האוצר יוסיף בלי לשאול את המשטרה וכך יוסיפו תפקיד.

גלי בן-אור: אדוני, נעשה סדר כדי שהדברים יהיו ברורים.

גלי בן-אור: אנחנו מדברים על ראש הגוף.

גלי בן-אור: למשל, המפקח הכללי על משטרת ישראל, הוא זה שאמור לגבש את הרשימה.

חיים כץ: איפה זה כתוב?

גלי בן-אור: זה לפי הצעת הממונה על אותו גוף.

גלי בן-אור: אנחנו לא מדברים על פקידים זוטרים שמרכיבים את הרשימה.

חיים כץ: תקריא שוב לאט כדי שהיא תקשיב.

נועה בן שבת: הרשימה של מי שמוסמך להציע רשימת תפקידים לגבי הרשות לאיסור הלבנת הון, זה המנהל.

חיים כץ: רגע.

חיים כץ: אנחנו בסעיף 2(א).

חיים כץ: תקריא אותו שוב.

עמית קנובלר: (א) שר הממונה על רשות אכיפת חוק או איסוף מודיעין יקבע, בצו, על פי הצעת ממלא התפקיד המנוי לצד אותה רשות בטור ב' בתוספת השנייה ובהסכמת שר המשפטים, רשימה של תפקידים או משרות באותה רשות אכיפת חוק או איסוף מודיעין (בחוק זה – רשימת תפקידים) שלגביהם יחולו הגבלות או איסורים נוספים בהתאם להוראות לפי סעיף זה.

חיים כץ: אם זה כך, למה צריך את הסכמת שר המשפטים?

גלי בן-אור: כי שר המשפטים הוא הממונה על חוק ההגבלות לאחר פרישה.

חיים כץ: אז ששר המשפטים יקבע.

חיים כץ: למה צריך שר אחר?

חיים כץ: זה כבוד של השרים?

גלי בן-אור: לא, להפך.

גלי בן-אור: יש רשות ועל הרשות יש גורם שממונה עליה, מפכ"ל המשטרה.

גלי בן-אור: משטרת ישראל כפופה לשר לביטחון פנים.

גלי בן-אור: שר המשפטים הוא זה שמופקד על חוק הגבלות לאחר פרישה.

חיים כץ: אני נגד לתת כוח בלתי סביר לפקידות הממשלתית או לשרים שאני מכיר את הפעילות שלהם ואת העבודה שלהם.

חיים כץ: אני לא רוצה לתת להם כוח בלתי מוגבל.

חיים כץ: מישהו צריך לפקח עליהם.

חיים כץ: אם נדמה לך שיצא מהוועדה חוק שיהיה להם כוח בלתי מוגבל והם לא עוברים דרך אף אחד, לא יהיה לך.

חיים כץ: תעשי חושבים טוב.

חיים כץ: מישהו יבדוק אותם.

חיים כץ: לא יהיה חוק כזה.

גלי בן-אור: אני מקבלת את הרעיון שאתה רוצה לדעת שהחוק באמת מבוצע ומבוצע בצורה שבה אנחנו מצהירים שיבוצע היום.

גלי בן-אור: אם אני יכולה להציע מנגנון בו הממשלה תדווח לוועדת העבודה.

חיים כץ: לא תדווח.

חיים כץ: הוועדה תאשר.

חיים כץ: לא יהיה כזה דבר.

חיים כץ: כמו שמאשרים כל דבר אחר, יאשרו גם את זה.

חיים כץ: לא יהיה.

חיים כץ: לא ניתן כוח בלתי מוגבל לשרים.

חיים כץ: אתם מבקשים כוח לא מוגבל לפקידים ולא לשרים.

חיים כץ: שיכרון הכוח של הפקידים הוא כבר מעבר לכל פרופורציה ולא מגיע להם עוד כוח.

נועה בן שבת: אנחנו מסתכלים כאן על רשימת הדוגמאות שניתנה בדברי ההסבר.

חיים כץ: אנחנו לא קוראים את דברי ההסבר.

נועה בן שבת: לא, אנחנו לא קוראים, אבל אנחנו רואים בהם שיש כאן כל מיני תפקידים.

נועה בן שבת: השאלה אם בדיון בוועדה יאמרו לנו למה עובדי מעקב טכני רשאים או לא רשאים.

חיים כץ: אנחנו נקיים דיון בוועדה ועצם זה שהם יבואו ויצטרכו את אישור הוועדה, גם אם הוא ניתן להם בליינד, הם יחשבו פעמיים.

חיים כץ: דברי ההסבר טובים להיום אבל מחר בבוקר הם אינם.

חיים כץ: אם הוא יקבע את הרשימה, אין דברי הסבר והוא יכול לעשות מה שהוא רוצה.

חיים כץ: תשמעי מה אני אומר לך.

חיים כץ: אני חי עם זה ואני רואה את התקנונים.

חיים כץ: הוא יכול לעשות מה שהוא רוצה ואת זה אני רואה בדברים אחרים.

חיים כץ: מאחר שאני חי במערכת, אני רואה את זה בדברים אחרים.

נועה בן שבת: החשש שלך שהוא יקבע באופן שרירותי.

חיים כץ: נכון.

חיים כץ: סתם.

חיים כץ: בפנסיה אני מוריד לך זכויות כי כך אני רוצה.

נועה בן שבת: אבל הוא לא מוריד לו זכויות.

חיים כץ: אבל הוא לא יכול לעבוד במקום מסוים.

חיים כץ: אני לא נותן לאף אחד כוח בלתי סביר, רק להוא מלמעלה.

חיים כץ: אם יש מלמעלה, יש לו כוח בלתי מוגבל.

חיים כץ: פקידי האוצר או פקידי משרד המשפטים או פקידים אחרים, לא יהיה להם כוח בלתי סביר.

חיים כץ: לא אתן להם.

יואל הדר: שמי יואל הדר, היועץ המשפטי של המשרד לביטחון פנים.

יואל הדר: לגבי החשש של אדוני.

יואל הדר: אם היה בידי גורם אחד מה שאדוני אומר, אין בעצם איזון כי אותו גורם יכול לעשות מה שהוא רוצה.

יואל הדר: מה שנקבע כאן זה שלא גורם שהוא שר ולא חבר כנסת יכול לאשר את זה אלא מי שקובע את התפקידים זה ראש הגוף שהוא המפקח הכללי של המשטרה במקרה של המשטרה ומי שבודק אותו – כי יש גם את האיזון – זה בעצם גם שר המשפטים וגם השר לביטחון פנים.

יואל הדר: אם כן, יש כאן את האיזון מהכיוון הזה.

חיים כץ: אני מכיר את האנשים.

יואל הדר: עזוב פרסונאלית.

חיים כץ: לא פרסונאלית.

חיים כץ: אני לא אכיר את האנשים שיהיו אולי בעוד חמש שנים.

חיים כץ: אני מכיר את בעלי התפקידים ואני יודע שהם לא מתעסקים בזה.

יואל הדר: וחברי הכנסת כן מתעסקים בזה?

חיים כץ: הפקידים משחקים.

יואל הדר: המפכ"ל הוא הפקיד?

חיים כץ: לא.

חיים כץ: הפקידים שלו.

יואל הדר: למפכ"ל אין פקידים.

יואל הדר: יש לו שוטרים.

חיים כץ: לשר יש פקיד.

יואל הדר: אבל השר לא יכול לעשות בלי שהמפכ"ל מוציא רשימה.

יואל הדר: המפכ"ל קובע את הרשימה.

חיים כץ: כאן יהיה באפר, יעבור דרך ועדת העבודה והרווחה.

חיים כץ: נקודה.

חיים כץ: אחרת לא יהיה לכם חוק.

חיים כץ: הנה, אני אומר.

חיים כץ: לא יהיה חוק.

חיים כץ: אני מדבר עברית.

חיים כץ: לא יהיה חוק.

חיים כץ: נקודה.

חיים כץ: לא יהיה.

יואל הדר: אם אדוני רוצה באפר נוסף, אני מציע באפר נוסף, תן ליועץ המשפטי לממשלה.

חיים כץ: לא רוצה.

חיים כץ: למה אתה לא נותן לו במקרה של סמים אלא אתה בא לכאן כל חודש בנושא הסמים?

יואל הדר: סמים נוגע לכל הציבור.

יואל הדר: איזה תפקיד במשטרה, מה הציבור מבין בזה בכלל?

יואל הדר: אם זה תפקיד של רמ"ח איסוף או רמ"ח אחר של המשטרה.

חיים כץ: תקנה מסוימת שנוגעת לאלמנים עם עיניים ירוקות, למה היא מגיעה לכאן?

יואל הדר: כי זה נוגע לכלל הציבור.

חיים כץ: לא, רק לאלמנים עם עיניים ירוקות.

חיים כץ: אני חושב שלא צריך לתת כוח בלתי מוגבל לאף אחד.

חיים כץ: כך אני חושב.

חיים כץ: מניסיוני הדל, כמי שיושב כאן ורואה איך המערכת מתנהלת ורואה איך עובד שיכרון הכוח, אני חושב שצריך שיהיה באפר גם אם הוא כלום וגם אם הוא לכאורה באפר.

חיים כץ: הוא צריך להיות.

חיים כץ: יבוא לכאן נציג המשטרה ויגיד שהוא לא נכנס לפרטים כי זה חסוי, הוא יאמר שאני לא שותף סוד ואני לא צריך לסכן – אני הלא אקבל את מה שהוא אומר אבל הוא ידע שהוא צריך לעבור דרך המערכת.

חיים כץ: ברגע שהוא ידע שהוא צריך לעבור דרך המערכת, הוא יחשוב פעמיים.

חיים כץ: זה גם לא עבורי כי גם אני לא אהיה כאן.

חיים כץ: אני לא אהיה כאן לעולם.

חיים כץ: היכן שיש רשות לשר לעשות מה שהוא רוצה, צריך שיהיה מישהו שיפקח.

נועה בן שבת: השאלה מי יבוא מהצד השני.

נועה בן שבת: נניח יהיה דיון בוועדה ויבוא לכאן נציג המשטרה להסביר לנו מה התפקיד.

חיים כץ: כן, יבוא נציג המשטרה ואז אני אאשר בליינד, אבל הוא ידע שהוא צריך לעבור כאן.

יואל הדר: יש איזה ארגון פשיעה שלא ירצה שמישהו יכנס, הוא יבוא לוועדה וישכנע את חברי הוועדה.

חיים כץ: בין מה שאתם יכולים לעשות ובין איזה משהו אחד למיליון, אני יודע שעדיף שיהיה כך כחו שאני מציע וזה מניסיוני אתכם, לא אתכם אתם אלא עם המערכת.

יואל הדר: עדיף שפוליטיקאים יקבעו מי בעלי התפקידים מאשר הגורם שהוא המפכ"ל?

חיים כץ: לא, המפכ"ל ידע שהוא לא פועל בשרירות אלא הוא צריך לעבור דרך הפוליטיקאים.

חיים כץ: כן.

חיים כץ: אנחנו נבחרי העם.

חיים כץ: אתם נתתם לנו מנדט לנסות ולשמור על איכות החיים ולשפר אותה.

חיים כץ: זה לא ניתן לפקידים הממונים שלא נבחרו אבל הם עושים מה שהם רוצים.

חיים כץ: זה לא יהיה.

חיים כץ: אני נבחרתי לשמור על איכות החיים של אזרחי מדינת ישראל כנגד הפקידים שעושים מה שהם רוצים.

חיים כץ: בגלל שהם יודעים שהם יכולים לעשות מה שהם רוצים, הם לא נכנסים לעומק הדברים, הם מחפפים חופשי, הם מתנהלים בקלות, הם לא חושבים יותר מדי.

חיים כץ: כאן בודקים ושידעו שיבדקו אותם.

חיים כץ: זה הכול.

חיים כץ: אין לי שום דבר נגד המפכ"ל אבל שיבוא לקבל כאן אישור.

נועה בן שבת: הבדיקה של בג"ץ למשל.

חיים כץ: למה את הולכת כל כך רחוק?

חיים כץ: לא יעזור כלום לאף אחד, לא לך ולא להם.

חיים כץ: אם כאן לא ייתנו אישור לשינויים, לא יהיה.

חיים כץ: נקודה.

חיים כץ: אתם יכולים לעשות מה שאתם רוצים, לחשוב, לעצור, להפסיק.

חיים כץ: אתם יכולים להגיד מה שאתם רוצים אבל אני חי כאן.

חיים כץ: 12 שנים אני כאן ואני רואה איך זה מתנהל.

חיים כץ: אני רוצה את טובת אזרחי מדינת ישראל ולא פחות מכל אחד שיושב כאן.

חיים כץ: אני רוצה את טובת אזרחי ישראל ולא פחות מכל אחד שמנסה לשכנע אותי.

חיים כץ: אני חושב שכך זה צריך להיות, לטובת אזרחי מדינת ישראל.

חיים כץ: זה לא בשבילי, אני לא אהיה כאן.

חיים כץ: אני לא יוצר לי תפקידים ואני לא מחפש לי לא בונוסים, לא בנפיט, לא דיבידנדים אלא אני חושב שכך זה צריך להיות, שידעו שיש בדיקה.

חיים כץ: גם אם זה יהיה בליינד, יבוא מישהו עם הרשימה, אישרנו לו, אבל שידע שבודקים אותו.

גלי בן-אור: ברשותו של אדוני, אני מציעה שניקח את ההערה לתשומת לבנו.

גלי בן-אור: אני לא יודעת אם נספיק לעבור היום על כל החוק.

גלי בן-אור: אנחנו ננסה להציע איזשהו מנגנון שבו ועדת העבודה תוכל לפקח אחרי מילוי הוראות החוק ונציע לוועדה.

חיים כץ: קחי בחשבון שאתם לא מדווחים.

חיים כץ: לדווח, לא.

גלי בן-אור: כיוון שאדוני נתן כאן נאום נגד הפקידים.

חיים כץ: נגד השיטה.

גלי בן-אור: מדובר בפקיד ממשלתי.

חיים כץ: אז מה?

חיים כץ: הוא תמיד מבין מה שהוא עושה?

חיים כץ: אני יכול להביא לך מאתיים דוגמאות שהוא לא מבין מה הוא עושה.

גלי בן-אור: הצעת החוק הזאת לא כיוונה לתת כוח בלתי סביר לא לשרים ולא לפקידים.

חיים כץ: לא התכוונה, אבל היא נותנת.

גלי בן-אור: אני לא בטוחה.

גלי בן-אור: היא התכוונה לתת להם גמישות בהפעלת הוראות החוק.

גלי בן-אור: אנחנו ניקח את הערתו של אדוני לתשומת ליבנו.

חיים כץ: את עורכת דין?

גלי בן-אור: כן.

חיים כץ: לכן את לא בטוחה.

חיים כץ: עכשיו בואי תציגי את הצד השני.

חיים כץ: את עורכת דין, תציגי את הצד השני ותאמרי למה זה לא בסדר.

חיים כץ: אני עכשיו הלקוח שלי ואת מגינה עלי באופן הפוך.

חיים כץ: למה זה לא בסדר?

גלי בן-אור: כיוון שהלקוח שלי היא ממשלת ישראל ואותה אני מנסה לשרת.

חיים כץ: עזבי.

חיים כץ: אם את עורכת דין, הכול בסדר.

חיים כץ: את במקצוע שפעם את מהצד הזה ופעם את מהצד ההוא.

גלי בן-אור: לא, אני בדיוק מצד אחד, מהצד של האינטרס הציבורי וממשלת ישראל.

גלי בן-אור: זה התפקיד שלנו כאן וזה מה שבאנו למלא.

חיים כץ: בסדר.

חיים כץ: הבנתי.

יואל הדר: אדוני, אני רוצה להבין.

יואל הדר: אדוני רוצה שזה יגיע לשולחן הוועדה.

יואל הדר: אם אנחנו מניחים את זה על שולחן הוועדה, תוך 14 ימים לא מקבלים התייחסות, זה מאושר.

יואל הדר: אדוני מקבל דבר כזה?

חיים כץ: אין דבר כזה.

חיים כץ: הוועדה עובדת.

יואל הדר: גם הממשלה עובדת.

חיים כץ: אתה גם לא עושה לי תנאים.

יואל הדר: אני אומר שאתה יכול להחליט או שאתה מזמן דיון או שאתה לא מזמן דיון.

יואל הדר: אם אתה לא מזמן דיון, זה מאושר.

יואל הדר: אם זה מזמן דיון, זה לא מאושר.

חיים כץ: עכשיו אתה מתווכח אתי.

יואל הדר: ניסיתי.

חיים כץ: אתה מתווכח אתי על איזה צבע יהיה הרכב של מגן דוד אדום כשעוד לא קנינו את הכרטיס.

יואל הדר: ניסיתי.

יואל הדר: לא הצלחתי.

חיים כץ: אם אתם עושים אתי התניה ואני מותנה בחקיקה של משרד המשפטים ואם הוא תוך שנתיים לא גומר אתי את ההתניה, זה בא אוטומטית וכאילו ההתניה הולכת?

יואל הדר: החוק מחייב שלוש קריאות.

יואל הדר: זה לא מחייב שלוש קריאות אבל איך שאדוני רוצה.

חיים כץ: מתי העליתם את הצעת החוק הזאת?

יואל הדר: יחסית לא מזמן.

גלי בן-אור: היא הונחה על שולחן הכנסת במאי 2011.

חיים כץ: מתי היא הגיעה אלינו לוועדה?

נועה בן שבת: לקח זמן לוועדתה כנסת.

גלי בן-אור: היה ריב בין שתי ועדות מי ידון זה וזה לקח קצת זמן.

חיים כץ: מתי זה הגיע לכאן?

נועה בן שבת: החלטת ועדת הכנסת הייתה באוגוסט.

חיים כץ: ואז יצאו לפגרה.

חיים כץ: כמה זמן עבר מאז חזרנו מהפגרה?

קריאה: חודש.

חיים כץ: חודש וחצי והנה אתה כבר דן.

יואל הדר: היה מישהו שיכול היה לטעון שזה הונח בכנסת במאי ולקח הרבה זמן לדון, אבל לא נטען טענות שכנגד.

חיים כץ: דנו רק באיזה ועדה זה יידון.

יואל הדר: לא חשוב.

יואל הדר: הכנסת היא כנסת.

חיים כץ: אנחנו לא בסדר.

חיים כץ: אתם בסדר.

חיים כץ: אתם עובדים מהר במשרד המשפטים.

גלי בן-אור: לא כולם משרד המשפטים.

גלי בן-אור: יש עוד משרדים.

גלי בן-אור: הרעיון היה לאפשר גמישות לשרים שאם נגלה שאדם בתפקיד מסוים, עשויה להיות אתו בעיה.

חיים כץ: לא תשכנעי אותי.

חיים כץ: חבל לך על הזמן.

חיים כץ: את צריכה לעשות את העבודה.

חיים כץ: את עומדת ברמזור אדום, יש רכב לפניך ואחריך יש רכב אבל את נותנת פול גז ושורפת אנרגיה.

חיים כץ: לא תשכנעי אותי.

גלי בן-אור: אני רוצה לקוות שאדוני מקשיב לי בלב פתוח ובנפש חפצה ושאם אני אעלה טיעונים משכנעים, הוא ישתכנע.

חיים כץ: לא יכול להיות.

חיים כץ: אני מכיר את החיים.

חיים כץ: אין טיעונים.

חיים כץ: אני מכיר אתכם.

חיים כץ: מי שנכווה ברותחין, נזהר בצוננין.

חיים כץ: לא את.

חיים כץ: המערכת.

גלי בן-אור: אני חושבת שאדוני לא מכיר מספיק טוב.

יואל הדר: אני מציע, חבל על הגז.

גלי בן-אור: מילאתי את הטנק.

גלי בן-אור: אני אמשיך לקוות שאדוני יקשיב, אבל בסדר.

חיים כץ: אני אקשיב.

חיים כץ: אם את רוצה להמשיך לדבר, בסדר, קחי עשר דקות ודברי.

גלי בן-אור: לא.

גלי בן-אור: באתי לאדוני כדי לקדם את הצעת החוק ואני מקווה שנוכל לעשות את זה בצורה טובה.

חיים כץ: בסדר.

חיים כץ: נמשיך להקריא.

חיים כץ: נדלג על הסעיף הזה.

חיים כץ: (ב) בלי לגרוע מהוראות סעיפים 4 עד 5, מי שפרש משירות הציבור ובמהלך שלוש השנים שקדמו לפרישתו, כולן או חלקן, מילא תפקיד או משרה הכלולים ברשימת התפקידים (בחוק זה – פורש שמילא תפקיד ברשות אכיפת חוק או איסוף מודיעין), לא יקבל במהלך שלוש השנים מהמועד שבו חדל למלא את התפקיד כאמור (בחוק זה – תקופת ההגבלה), זכות, ממי שהופעלה לגביו סמכות אכיפה על פי דין, לרבות סמכות חקירה או איסוף מידע מודיעיני, בידי רשות אכיפת החוק או איסוף המודיעין שבה מילא את התפקיד כאמור, אם היה לפורש קשר להפעלת אותה סמכות.

נועה בן שבת: אנחנו רק אמרנו איסוף המודיעין, מילא את התפקיד.

נועה בן שבת: יש כאן כמה מלים שנמחקו.

נועה בן שבת: שבה מילא את התפקיד כאמור, המלים האלו נמחקו.

עמית קנובלר: (ג) ממונה על הגבלות לאחר פרישה ברשות אכיפת חוק או איסוף מודיעין, רשאי להטיל על פורש שמילא תפקיד באותה רשות הגבלות או איסורים, שיחולו עליו בנוסף על האמור בסעיף קטן (ב), במהלך תקופת ההגבלה, כולה או חלקה, בהתאם למאפיינים הייחודיים של אותה רשות והדרישות הביטחוניות הנדרשות מעובדיה לפי הוראות שקבע לעניין זה שר המשפטים בהתייעצות עם השר הממונה והרשות האמורה, באישור ועדת העבודה, הרווחה והבריאות של הכנסת.

עמית קנובלר: הגבלות או איסורים כאמור יוטלו ובלבד שהדבר דרוש לשם מילוי תפקידי הרשות להבטחת טוהר המידות ברשות או לשם שמירה על ביטחונם האישי של עובדי הרשות ועובדיה לשעבר.

עמית קנובלר: (ד) הודעה על הטלת הגבלות או איסורם כאמור בסעיף קטן (ג) תינתן לפורש מרשות אכיפת חוק או איסוף מודיעין, לפני פרישתו.

עמית קנובלר: במועד שיקבע שר המשפטים בתקנות, ואולם אם נודע לממונה על הגבלות לאחר פרישה ברשות אכיפת חוק או איסוף מודיעין על פרישתו של פורש כאמור פחות מ-15 ימים לפני מועד הפרישה, יודיע הממונה לפורש על הטלת ההגבלות או האיסורים כאמור בתוך 15 ימים מיום שנודע לו על הפרישה.

חיים כץ: מי יאשר את התקנות?

נועה בן שבת: כרגע הן ללא אישור.

חיים כץ: תרשמי הערה.

חיים כץ: אישור תקנות.

גלי בן-אור: קיבלנו.

עמית קנובלר: (ה) שר המשפטים רשאי, בהסכמת שר האוצר, לקבוע הוראות לעניין תגמול שיינתן לפורש שמילא תפקיד ברשות אכיפת חוק או איסוף מודיעין, בשל איסורים או הגבלות החלים עליו לפי סעיף זה.

חיים כץ: גם כאן תקנות.

נועה בן שבת: תקנות לגבי התגמול.

חיים כץ: אישור תקנות לגבי זה.

גלי בן-אור: בסדר.

חיים כץ: אישור הוועדה.

עמית קנובלר: 5ב.

עמית קנובלר: חובת דיווח לממונה על הגבלות לאחר פרישה על קבלה לעבודה או טובת הנאה בעסקים, בתקופת ההגבלה.

עמית קנובלר: (א) שר הממונה על רשות אכיפת חוק או איסוף מודיעין יקבע על פי הצעת ממלא התפקיד המנוי לצד אותה רשות בתוספת השנייה, בצו, בהסכמת שר המשפטים, סוגי תפקידים או משרות הכלולים ברשימת התפקידים, שלגביהם תחול חובת דיווח בהתאם להוראות לפי סעיף זה.

נועה בן שבת: אלה תפקידים מסוימים מתוך רשימת התפקידים הגדולה שקודם דיברנו עליה.

חיים כץ: בסדר.

עמית קנובלר: (ב) פורש שמילא תפקיד ברשות אכיפת החוק או איסוף מודיעין, אשר התפקיד שמילא כלול בסוגי התפקידים או המשרות שנקבעו בצו לפי סעיף קטן (א) ידווח, מוקדם ככל האפשר, לממונה על הגבלות לאחר פרישה ברשות בה הוא ממלא תפקיד על רצונו לקבל משרה, תפקיד או עבודה או לרכוש זכות בעסק או לקבלה בדרך אחרת, כאמור בפסקאות (1) או (2) של סעיף 6, במהלך תקופת ההגבלה.

עמית קנובלר: (ג) קיבל ממונה על הגבלות לאחר פרישה ברשות אכיפת חוק או איסוף מודיעין דיווח כאמור בסעיף קטן (ב) וסבר כי חל על הפורש, בהתאם להוראות סעיף 5א(ב) איסור לפעול כאמור בדיווח, כולו או מקצתו, יודיע על כך לפורש בתוך שלושים ימים מיום קבלת הדיווח.

עמית קנובלר: ואולם אין באי מתן הודעת הממונה לפי סעיף קטן זה כדי לגרוע מתחולת הוראות סעיף 5א(ב) על הפורש.

נועה בן שבת: הדיווח רק מהווה דרך להודיע ולהתריע על קיום בעיה אבל הוא לא פוטר מהעיסוק.

חיים כץ: כן.

חיים כץ: הבנתי.

עמית קנובלר: 5ג.

עמית קנובלר: בקשה למתן היתר לקבלת זכות או לפטור מהגבלה לפי סעיף 5א (א) פורש שמילא תפקיד ברשות אכיפת חוק או איסוף מודיעין, רשאי לבקש מהוועדה כמשמעותה בסעיף 11, היתר לקבל זכות שחל עליו איסור לקבלה בהתאם להוראות סעיף 5א(ב) או פטור מהגבלה או מאיסור שהוטלו עליו לפי סעיף 5א(ג).

עמית קנובלר: (ב) שר המשפטים רשאי לקבוע הוראות לעניין דיון בבקשה לפי סעיף קטן (א) וסדרי הדין בקשה כאמור, ובין השאר בעניינים אלה:

חיים כץ: כל התקנות שייקבעו, יצטרכו לבוא לוועדה.

נועה בן שבת: רציתי להעיר שכאן פסקה אחת שעכשיו עומדים להקריא אותה, דובר על כך שיתכן שהנושא יועלה לרמה של סעיף בחקיקה.

נועה בן שבת: אולי בדיון הבא נביא סעיף בו יימצאו ההוראות שכתובות כיוון שאנחנו מדברים על אי גילוי מידע למי שמבקש בוועדה.

אליעזר כהנא: לא מספיקה ההסמכה העקרונית שקיימת כאן?

נועה בן שבת: ההסמכה העקרונית, אני חושבת שהיא לא מספיקה כי למשל חסרות בה הוראות לגבי מה קורה, האם אנחנו מגלים את עיקרי המידע, באיזה נסיבות בכל זאת הוא יכול לבקש, איך דנים בבקשה שלו, כן לגלות את המידע.

נועה בן שבת: למעשה התוספת – היא לא מופיעה כאן בנוסח אבל הוצע להוסיף אותה – הוצע להוסיף סעיפים 13כט ו-13לג מחוק הכניסה לישראל.

נועה בן שבת: הסעיפים האלה עדיין לא נכנסו לתוקף.

נועה בן שבת: להכניס אותם בשינויים המחויבים, בשינויים שייקבעו בתקנות, אבל אנחנו מדברים כאן על הוראות ששם הן קבועות בחקיקה ראשית והן באמת נוגעות לעניין.

נועה בן שבת: אתה בא לדיון בפני הוועדה, לא מראים לך חומר שנוגע אליך, ואני חושבת שבכל זאת צריך כאן את הזהירות הדרושה.

נועה בן שבת: אני חושבת שהוראה של חקיקה ראשית, כיוון שגם ההוראות כבר כתובות במקום אחר, אפשר לאמץ אותן כאן לתוך סעיף של החקיקה הראשית.

נועה בן שבת: אני חושבת שזה יותר ראוי.

אליעזר כהנא: נראה את הנוסח.

גלי בן-אור: לגבי אישור הוועדה את התקנות.

גלי בן-אור: שמענו את אדוני ואנחנו מקבלים את זה.

גלי בן-אור: אני אעיר שלגבי תקנות סדרי דין מקובל שתקנות סדרי דין, שר המשפטים מתקין.

גלי בן-אור: גם בחוק אחר שעבר בוועדה הזאת לחוק שירות הקבע, תקנות סדרי דין שמצריכות גמישות ושינוי לפעמים אינן מצריכות אישור ועדה.

גלי בן-אור: אני מבקשת את זה גם כאן.

חיים כץ: בסדר.

גלי בן-אור: תודה.

נועה בן שבת: אתה מסכים להוריד את אישור הוועדה?

חיים כץ: לא.

חיים כץ: רק לתקנות סדרי דין.

נועה בן שבת: תוכלו להביא הצעה לסעיף במקום פסקה (1)?

חיים כץ: אנחנו לא נסיים היום ולכן את תשבי אתם.

גלי בן-אור: עשינו מנגנון מפורט שמגדיר איך מציגים את המידע ודרכים לערעור.

גלי בן-אור: אנחנו נציע לוועדה נוסח ונגיע לתיאום, אני מקווה, לקראת הישיבה הבאה.

חיים כץ: כמה שתגיעו יותר מהר לנוסח מתואם ומוסכם, הישיבה הבאה תתקיים בהקדם.

חיים כץ: זה תלוי בכם ולא בי.

חיים כץ: אני אתפנה גם ב-2 בלילה.

נועה בן שבת: לא נקריא את פסקה (1) אלא נחכה לנוסח.

עמית קנובלר: (2) סודיות ואיסור פרסום של החלטת הוועדה לפי סעיף קטן זה, כולה או מקצתה.

עמית קנובלר: (3) הסיווג הביטחוני של חברי הוועדה הדנים בבקשה לפי סעיף זה.

חיים כץ: עד איזה סעיפים נקריא?

חיים כץ: איזה סעיפים אנחנו נאשר כאן?

נועה בן שבת: אנחנו מתקדמים בהקראת הסעיפים.

חיים כץ: אם את מנסחת, אני צריך להקריא אותם מחדש.

נועה בן שבת: נכון.

נועה בן שבת: רק את פסקה (1).

נועה בן שבת: במקום פסקה (1) יבוא סעיף אחר.

נועה בן שבת: אנחנו לא הקראנו כאן את פסקה (1) כי היא תוחלף בסעיף אחר.

חיים כץ: בסדר.

חיים כץ: אז תגידי לי על איזה סעיפים אני מצביע.

עמית קנובלר: (ג) דיוני הוועדה בבקשות לפי סעיף זה יתקיימו בדלתיים סגורות, אלא אם כן קבעה הוועדה אחרת, מטעמים מיוחדים שיירשמו.

עמית קנובלר: על דיוני הוועדה לפי סעיף זה יחולו ההוראות בדבר איסור פרסום המפורטות בסעיף 70 לחוק בתי המשפט (נוסח משולב) התשמ"ד-1984, בשינויים המחויבים.

עמית קנובלר: 5ד.

עמית קנובלר: הסמכת ממונים על הגבלות לאחר פרישה ברשות אכיפת חוק או איסוף מודיעין ואופףן הפעלת סמכויותיהם (א) כל אחד מבעלי התפקידים המנויים בטור ב' בתוספת השנייה יסמיך, ברשות אכיפת החוק או איסוף המודיעין המנויה בטור א' לצדו, בעל תפקיד בדרגה בכירה, ולעניין משטרת ישראל – קצין משטרה בכיר שדרגתו לא תפחת מדרגת ניצב משנה, שיהיו נתונות לו הסמכויות של ממונה על הגבלות לאחר פרישה ברשות אכיפת חוק או איסוף מודיעין לפי סעיפים 5א ו-5ב.

עמית קנובלר: (ב) הממונה על הגבלות לאחר פרישה ברשות אכיפת חוק או איסוף מודיעין, יפעיל את סמכויותיו לפי סעיפים 5א ו-5ב בהתחשב, בין השאר, בכל אלה: (1) אופי המשרה או התפקיד שמילא הפורש ושבשלהם חלים עליו איסורים או הגבלות בהתאם להוראות לפי אותם סעיפים (בסעיף קטן זה - התפקיד).

עמית קנובלר: (2) היקף המידע שאליו נחשף הפורש במסגרת מילוי תפקידו, וכן סוגו וסיווגו של המידע כאמור.

עמית קנובלר: (3) המשימות שביצע הפורש במסגרת מילוי תפקידו.

עמית קנובלר: (ג) ממונה על הגבלות לאחר פרישה ברשות אכיפת חוק או איסוף מודיעין רשאי, לבקשת פורש שמילא תפקיד ברשות אכיפת חוק או איסוף מודיעין, לעיין מחדש בהחלטתו לפי סעיף 5א(ג) או בהודעתו כאמור בסעיף 5ב(ג), אם ראה כי הדבר מוצדק בשל נסיבות שהשתנו או עובדות חדשות שהתגלו לאחר מתן ההחלטה או ההודעה, לפי העניין.

עמית קנובלר: 3.

עמית קנובלר: תיקון סעיף 8 בסעיף 8 לחוק העיקרי, במקום "או בהוראה" יבוא "על הוראה", אחרי "כאמור בסעיף 4א(ב)" יבוא "או על הגבלה או איסור שהוטלו עליו לפי סעיף 5א(ג)" והמלים "קנס 50 אלף לירות או" – יימחקו.

חיים כץ: מה זה לירות?

נועה בן שבת: זה הנוסח שקיים היום.

נועה בן שבת: היום כתוב או מאסר או קנס של חמישים אלף לירות.

נועה בן שבת: מה שיישאר, תישאר הוראת המאסר, מאסר של שישה חודשים.

חיים כץ: חמישים אלף לירות היום זה פחות משקל?

נועה בן שבת: ההוראה אומרת שיש קנס שלא ידוע מה הסכום שלו, זה סכום נמוך ביותר.

חיים כץ: מוחקים את זה.

נועה בן שבת: מוחקים את המלים האלה ומה שנשאר, זה מאסר חצי שנה שגם יכול להיות מומר בקנס של 14,400 שקלים.

חיים כץ: 14,400 שקלים, זה מוכר לי מאכיפת דיני עבודה.

נועה בן שבת: נכון.

נועה בן שבת: זה בעצם הסכום הבסיסי והיסודי של קנסות.

נועה בן שבת: הוא עצמו לא כל כך מהותי אבל המנגנון הוא החשוב כאן.

חיים כץ: בסדר.

עמית קנובלר: 4.

עמית קנובלר: תיקון סעיף 11 בסעיף 11 לחוק העיקרי – (1) בכותרת השוליים, בסופה יבוא "ופטורים".

עמית קנובלר: (2) אחרי "התרים" יבוא "או פטורים".

עמית קנובלר: 5.

עמית קנובלר: תיקון סעיף 14 בסעיף 14 לחוק העיקרי – (1) בסעיף קטן (א), במקום "ברכישתה או בקבלתה של הזכות המבוקשת" יבוא "במתן ההיתר".

נועה בן שבת: זאת למעשה אותה ועדה שדנה במתן היתרים לפי החוק הקיים, היא גם זאת שתדון במתן ההיתרים לפי החוק הזה.

חיים כץ: אין בעיה.

עמית קנובלר: (2) בסעיף קטן (ב) - (א) בפסקה (2), בסופה יבוא "או מפעיל סמכות האכיפה על פי דין כאמור בסעיף 5א(ג)".

נועה בן שבת: כאן יש שינויים מהנוסח בכחול.

עמית קנובלר: (ב) בפסקה (3), אחרי "ההמלצה עליה" יבוא "או הפעלת סמכות האכיפה על פי דין כאמור בסעיף 5א(ב)".

עמית קנובלר: (ג) בפסקה (4)], אחרי "של ההחלטה" יבוא "או היקף הנשוא שלגביו הופעלה סמכות האכיפה על פי דין כאמור בסעיף 5א(ב)" ובמקום "ומשקלוט" יבוא "ומשקלם".

עמית קנובלר: 6.

עמית קנובלר: הוספת סעיף 14א אחרי סעיף 14 לחוק העיקרי יבוא: "14א מניעת חשיפת מידע חסוי או מידע העלול לגרום לסיכון או לפגיעה בחיי אדם (א) בלי לגרוע מהוראות סעיף 14, הוועדה לא תיתן לפורש שמילא תפקיד ברשות אכיפת חוק או איסוף מודיעין היתר או פטור כאמור בסעיף 5ג(א), אלא אם כן נוכחה כי לא קיים חשש שמתן ההיתר או הפטור כאמור יביא לחשיפה של מידע חסוי או של מידע שעלול לגרום לסיכון או לפגיעה בחיי אדם, שאליו נחשף הפורש במהלך שירותו באותה רשות.

נועה בן שבת: רציתי לשאול כאן שאלה אחת.

נועה בן שבת: אנחנו בעצם כאן מגבילים את האפשרות של מתן היתר למקרה של חשיפה של מידע חסוי.

נועה בן שבת: מידע חסוי יכול להיות הרבה סוגים של מידע והשאלה אם זאת לא מגבלה רחבה מדי.

נועה בן שבת: יכול להיות שאגב זה ייחשף מידע חסוי אבל הוא לא חשוב כל כך, הוא מסווג, כתוב עליו סודי והוא חסוי.

דין ליבנה: דין ליבנה, משרד המשפטים.

דין ליבנה: מדובר כאן בשיקול דעת של ועדה מעין שיפוטית בראשות שופט בית משפט מחוזי שיש בה נציגים שהם שני משפטנים, נציג ציבור ונציג השירות הציבורי.

דין ליבנה: מדובר על שיקול הדעת של הוועדה וזאת לא הגבלה חד משמעית של שיקול דעתה.

דין ליבנה: אם הוועדה תחשוב שהמילה חסוי מאזנת בין הצרכים של הפורש לבין המידע החסוי ונותנת היתר.

נועה בן שבת: כאן זה לא בדיוק כך.

נועה בן שבת: היא לא תיתן היתר אלא אם כן הוכחה כי לא קיים חשש.

נועה בן שבת: גם אם זה מידע חסוי והסיווג לא נמוך והוא כן מתגלה אגב זה, היא כאילו לא יכולה לתת את ההיתר.

נועה בן שבת: זה נראה לי שזה מעט רחב.

חיים כץ: מחמיר.

דין ליבנה: אני חושב שההגדרות הן בסדר.

דין ליבנה: אני מפנה לסעיף שתכף נקרא, סעיף קטן (ב) והוא מפנה לשיקולים שמופיעים לפני כן בעמוד הקודם, ב-5(ד).

דין ליבנה: שם סיווגו של המידע הוא אחד השיקולים.

דין ליבנה: כשאת אומרת מידע חסוי, באמת לא הגדרנו מה זה מידע חסוי ואני לא יודע אם אפשר להגיד מה זה מידע חסוי.

דין ליבנה: בעצם כל מידע שעובד ציבור מחזיק אצלו וניתן לו לצורך עבודתו, הוא מידע חסוי במובן מסוים.

דין ליבנה: המושג שמור למשל אומר שזה מיועד אלי ולא למישהו אחר.

דין ליבנה: לא צריך סתם לתת אותו.

דין ליבנה: אבל בוודאי שזה לא מידע שמבחינת שיקול הדעת כשהוא צריך לקחת בחשבון את סיווגו של המידע ואת היקף המידע שהוא נחשף אליו, אני חושב שזה כן משהו שמבחינת הניסוח הוא נתון לשיקול דעת והוא מאוזן מול יתר האינטרסים.

דין ליבנה: השאלה אם את יכולה להחליף את המילה חסוי במשהו אחר, אז את מוציאה את העיקר.

נועה בן שבת: או להחליף אותו במשהו אחר או להגיד מידע חסוי שבשל חשיבותו.

נועה בן שבת: משהו כזה.

חיים כץ: אם הוא חסוי, מה זה בשל חשיבותו?

נועה בן שבת: שוב, מידע חסוי, אתה אומר בעצמך שזה מרחב גדול של מידע.

אליעזר כהנא: אפשר להוסיף מידע חסוי שחשיפתו עלולה לגרום נזק.

אליעזר כהנא: זאת באמת ההגדרה של מידע חסוי.

אליעזר כהנא: השאלה היא כמובן איזה סוג של נזק ומה היקפו, ואת זה הוועדה יכולה לשקול.

נועה בן שבת: אולי אפשר להוסיף את המלים האלה.

אליעזר כהנא: אין בעיה.

גלי בן-אור: שחשיפתו עלולה לגרום נזק.

חיים כץ: אולי נזק ממשי.

נועה בן שבת: אני חושבת שנזק, זה כבר בסדר.

חיים כץ: כל מידע שחשיפתו עלולה לגרום נזק.

חיים כץ: חוסר אינפורמציה אחד המוביל לטרגדיה.

חיים כץ: אם אתה לא יודע, זה גורם לך נזק.

נועה בן שבת: נזק משמעותי.

חיים כץ: כן.

חיים כץ: כל מה שאתה יודע יותר, אתה יכול לשקול שיקולים אחרים.

נועה בן שבת: כאן מדובר על כך שאפילו מידע שנמסר לי, גם אם הוא לא מסווג בכלל, הוא מידע חסוי.

חיים כץ: אנחנו עכשיו מתפלספים.

חיים כץ: תציעו נוסח.

עמית קנובלר: (ב) בדיון בבקשה למתן היתר או פטור כאמור בסעיף קטן (א) תביא הוועדה בחשבון, גם את השיקולים המפורטים בסעיף 5ד(ה)(1) עד (3)".

עמית קנובלר: 7.

עמית קנובלר: תיקון סעיף 17 בסעיף 17 לחוק העיקרי – (1) בכותרת השוליים, במקום "התוספת" יבוא "התוספות".

עמית קנובלר: (2) האמור בו יסומן "(א)" ובו, במקום "לתוספת" יבוא "לתוספת הראשונה".

עמית קנובלר: (3) אחרי סעיף קטן (א) יבוא: "(ב) שר המשפטים, בהסכמת השר הנוגע בדבר ובאישור ועדת העבודה, הרווחה והבריאות של הכנסת, רשאי, בצו, להוסיף לתוספת השנייה גופים בשירות הציבור העוסקים באכיפת חוק או באיסוף מודיעין, ורשאי הוא לקבוע בצו כאמור כי הוראות סעיפים 5א עד 5ד יחולו על הגופים האמורים, בשינויים שיקבע.

עמית קנובלר: לעניין זה, "השר הנוגע בדבר" – השר הממונה על הגוף שמתבקש להוסיפו לתוספת השנייה או השר הממונה על ביצוע החוק שמכוחו פועל אותו גוף".

נועה בן שבת: 8.

נועה בן שבת: תיקון התוספת בתוספת לחוק העיקרי, בכותרת, במקום "תוספת" יבוא "תוספת ראשונה".

נועה בן שבת: 9.

נועה בן שבת: הוספת תוספת שנייה אחרי התוספת הראשונה לחוק העיקרי יבוא: "תוספת שנייה (סעיפים 1, 5א(א), 5ד(א) ו-17) טור א' טור ב' רשות אכיפת חוק או איסוף המוסמך להציע רשימת תפקידים ולהסמיך מודיעין ממונים על הגבלות לאחר פרישה (1) הרשות לאיסור הלבנת הון המנהל הכללי של משרד המשפטים ומימון טרור (2) משטרת ישראל המפקח הכללי של משטרת ישראל.

נועה בן שבת: (3) משרד הביטחון המנהל הכללי של משרד הביטחון (4) פרקליטות המדינה ומחלקת היועץ המשפטי לממשלה ייעוץ וחקיקה במשרד המשפטים (5) צבא הגנה לישראל ראש המטה הכללי.

נועה בן שבת: (6) שירות בתי הסוהר נציב בתי הסוהר".

נועה בן שבת: צריך להבהיר שגם חברינו שמופיעים בוועדה עוסקים בתפקידים רגישים או בנושאים רגישים שמפעילים סמכויות אכיפה או איסוף מודיעין ולכן גם לגביהם זה יחול.

נועה בן שבת: 10.

נועה בן שבת: תיקון חוק להגנה על עדים בחוק להגנה על עדים, התשס"ט-2008, בסעיף 10, אחרי סעיף קטן (ד) יבוא: "(ה) בלי לגרוע מההוראות לפי סעיף קטן (ד), ההוראות לפי סעיפים 5א עד 5ד לחוק שירות הציבור (הגבלות לאחר פרישה), התשכ"ט-1969, יחולו על מי שפרש מהרשות, בשינויים ובהתאמות שיקבע שר המשפטים, בהתייעצות עם השר לביטחון פנים.

נועה בן שבת: שינויים והתאמות כאמור אינם טעונים פרסום ברשומות, ואולם הודעה על האיסורים וההגבלות שיחולו על עובדי הרשות לאחר פרישתם בהתאם להוראות לפי הסעיפים האמורים כפי שהוחלו לפי סעיף קטן זה, תינתן לעובדי הרשות עם קבלתם לעבודה ברשות ובסמוך לפני מועד פרישתם ממנה".

נועה בן שבת: 11.

נועה בן שבת: תחילה והוראות מעבר (א) תחילתו של חוק זה ארבעה חודשים מיום פרסומו.

נועה בן שבת: (ב) מי שביום פרסומו של חוק זה שירת ברשות אכיפת חוק או איסוף מודיעין כהגדרתה בחוק העיקרי כנוסחו בחוק זה או ברשות להגנה על עדים - (1) לא יחולו לגבי פרישתו הראשונה לאחר אותו מועד, ההוראות לפי סעיפים 5א ו-5ב לחוק העיקרי כנוסחם בסעיף 2 לחוק זה, אלא אם כן במועד פרישה זו עברה שנה מיום פרסומו של חוק זה.

נועה בן שבת: (2) לא תישמע, לעניין חוק פיצויי פיטורים, התשכ"ג-1963, טענתו כי עקב תחולתם של סעיפים 5א ו-5ב לחוק העיקרי כנוסחם בסעיף 2 לחוק זה או של תקנות, הגבלות או איסורים לפיהם, חלה הרעה מוחשית בתנאי עבודתו, או כי תחולתם היא לגביו נסיבות שביחסי עבודה שבהן אין לדרוש ממנו כי ימשיך בעבודתו.

חיים כץ: אנחנו נצביע על כל החוק למעט.

גלי ק.: אני מהמשרד לביטחון פנים.

גלי ק.: לעניין הרשות להגנה על עדים, לעניין סעיף התחילה, טרם נקבעו ההוראות או התקנות המתאימות והנדרשות לגבי עובדי הרשות להגנה על עדים ונבקש שהתחילה לגביהם תתאים למועד קביעת הכללים.

נועה בן שבת: אבל אם מחליטים לא לקבוע?

נועה בן שבת: שינויים מחויבים הם שינויים מחויבים, אבל אם מחליטים לא לקבוע, לעולם לא יכנסו ההוראות האלה לתוקף?

גלי ק.: אין לי בעיה שהוועדה תגביל את זה במועד.

גלי ק.: הם פשוט טרם נקבעו ואי אפשר להחיל כללים שלא ידוע לעובדים מה הם.

חיים כץ: כמה זמן אתם צריכים לקבוע כללים?

גלי ק.: אנחנו נבקש חודש.

חיים כץ: יש לך ארבעה חודשים עד שהחוק ייכנס לתוקף.

חיים כץ: במשך חודש תקבעי כללים ואחרי שלושה חודשים לגביך החוק יהיה בתוקף.

חיים כץ: אין לך בעיה.

חיים כץ: אנחנו נצביע על החוק למעט סעיפים.

נועה בן שבת: לגבי סעיף 5א(א).

נועה בן שבת: לגבי הסעיף הוצע לקבוע מנגנון לגבי אישור הוועדה והוא נקבע.

נועה בן שבת: למעט סעיף 5ג(א)(1) שלא הוקרא כאן אבל לגביו יצא סעיף אחר.

חיים כץ: סעיף 5ג(1).

נועה בן שבת: גם לגבי סעיף 6 שמוסיף את 14א(א).

חיים כץ: על סעיף 6 אנחנו לא מצביעים.

נועה בן שבת: סליחה, אני טעיתי.

נועה בן שבת: קודם דיברתי על סעיף 5ג(ב)(1).

אליעזר כהנא: יש סעיפים אחרים בהם צריך להוסיף את הנוסח של אישור הוועדה.

חיים כץ: בזה אין בעיה.

חיים כץ: לזה יש הסכמה ואין בעיה.

חיים כץ: זה בניסוחים.

חיים כץ: אנחנו מצביעים על החוק כהכנה לקריאה שנייה ושלישית למעט הסעיפים שהוקראו על ידי היועצת המשפטית של הוועדה, סעיף 5א(א) ו-5ג(ב1) וסעיף 6.

חיים כץ: בעד אישור הצעת החוק ללא הסעיפים שהוקראו – פה אחד הצעת החוק למעט הסעיפים שהוקראו אושרה כל חברי הכנסת הנוכחים ויש להם זכות הצבעה, הצביעו בעד.

חיים כץ: נקווה שהמשרדים ימצאו את הפתרון מול היועצת המשפטית בצורה המהירה על מנת שנביא את החוק הזה למליאה לאחר אישור הוועדה לקראת קריאה שנייה ושלישית.

חיים כץ: אם כן, אישרנו את כל הצעת החוק למעט הסעיפים 5א(א) ו-5ג(ב1) וסעיף 6.

נועה בן שבת: אישרנו בנוסח שהוקרא.

חיים כץ: אישרנו בנוסח שהוקרא כפי שהוקרא.

חיים כץ: תודה רבה.

חיים כץ: הישיבה נעולה.